CELEX: 32021D1115(01)
Language: lt
Date: 1636675200000
Title: Komisijos sprendimas 2021 m. lapkričio 12 d. kuriuo įsteigiama Europos pasirengimo aprūpinimo maistu krizėms ir reagavimo į jas mechanizmo ekspertų grupė 2021/C 461 I/01

2021 11 15   
               
               
                  LT
               
               
                  Europos Sąjungos oficialusis leidinys
               
               
                  CI 461/1
               
            
         KOMISIJOS SPRENDIMAS
         2021 m. lapkričio 12 d.
         kuriuo įsteigiama Europos pasirengimo aprūpinimo maistu krizėms ir reagavimo į jas mechanizmo ekspertų grupė
         (2021/C 461 I/01)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         kadangi:
         
                     (1)
                  
                  
                     Sutarties dėl Europos Sąjungos veikimo 39 straipsniu Sąjungai ir valstybėms narėms pavesta užduotis užtikrinti žemės ūkio maisto produktų ir žvejybos bei akvakultūros produktų tiekimą ir tai, kad vartotojams jie būtų tiekiami priimtinomis kainomis;
                  
               
                     (2)
                  
                  
                     2020 m. gegužės 20 d. komunikate „Sąžininga, sveika ir aplinkai palanki maisto sistema pagal strategiją „Nuo ūkio iki stalo“ (1) Komisija įsipareigojo aktyviau koordinuoti bendrus Europos atsakomuosius veiksmus į krizes, kurios daro arba gali daryti poveikį visai Sąjungos maisto sistemai ar jos daliai ir kelia arba gali kelti pavojų aprūpinimui maistu Sąjungoje. Pagal to komunikato 2 veiksmą Komisija turi parengti nenumatytų atvejų planą, skirtą užtikrinti maisto tiekimą ir aprūpinimą maistu;
                  
               
                     (3)
                  
                  
                     pagal Komisijos sprendimą C(2016) 3301, kuriuo nustatomos Komisijos ekspertų grupių kūrimo ir veiklos horizontaliosios taisyklės (2) (toliau – horizontaliosios taisyklės), būtina įsteigti ekspertų grupę;
                  
               
                     (4)
                  
                  
                     todėl reikėtų sudaryti žemės ūkio, žvejybos, akvakultūros, sveikatos ir maisto saugos sričių ekspertų grupę ir apibrėžti jos užduotis bei struktūrą;
                  
               
                     (5)
                  
                  
                     grupė turėtų padėti Komisijai plėtoti geresnį koordinavimą Sąjungos lygmeniu visose atitinkamose politikos srityse ir organizuoti suderintus atsakomuosius veiksmus į krizes, kurios daro arba gali daryti poveikį maisto tiekimui ir aprūpinimui maistu Sąjungoje, užtikrinant sinergiją su esamomis Sąjungos struktūromis ir mechanizmais;
                  
               
                     (6)
                  
                  
                     grupę turėtų sudaryti valstybių narių, ES nepriklausančių šalių, kurių maisto tiekimo grandinė yra tvirtai integruota į Sąjungos maisto sistemą, ir suinteresuotųjų subjektų organizacijų atstovai. Jai turėtų pirmininkauti Komisijos atstovas. Koordinavimo tikslais kiekvienai valstybei narei ir kiekvienai ES nepriklausančiai šaliai turėtų būti įsteigtas vienas bendras informacinis punktas;
                  
               
                     (7)
                  
                  
                     grupės nariams ir jų atstovams taikytinos informacijos atskleidimo taisyklės turėtų būti nustatytos pagal Sutarties dėl Europos Sąjungos veikimo 101 straipsnį ir Komisijos 101 straipsnio taikymo horizontaliesiems bendradarbiavimo susitarimams gaires (3);
                  
               
                     (8)
                  
                  
                     asmens duomenys turėtų būti tvarkomi pagal Europos Parlamento ir Tarybos reglamentą (ES) 2018/1725 (4);
                  
               
                     (9)
                  
                  
                     tikslinga nustatyti šio sprendimo taikymo laikotarpį. Komisija tinkamu laiku apsvarstys, ar to laikotarpio galiojimą reikėtų pratęsti,
                  
               NUSPRENDĖ:
         
            1 straipsnis
            Dalykas
            Įsteigiama Europos pasirengimo aprūpinimo maistu krizėms ir reagavimo į jas mechanizmo ekspertų grupė (toliau – grupė).
         
         
            2 straipsnis
            Užduotys
            Grupės uždaviniai:
            
                        (a)
                     
                     
                        teikti Komisijai konsultacijas ir ekspertines žinias, susijusias su:
                        
                                    (i)
                                 
                                 
                                    Sąjungos teisės aktų, programų ir politikos, susijusių su Sąjungos pasirengimu maisto tiekimo ir aprūpinimo maistu krizėms ir reagavimu į jas, įgyvendinimu; taip pat
                                 
                              
                                    (ii)
                                 
                                 
                                    bendradarbiavimu ir veiksmų koordinavimu su valstybėmis narėmis, ES nepriklausančiomis šalimis ir suinteresuotųjų subjektų organizacijomis i punkte nurodytais klausimais;
                                 
                              
                  
                        (b)
                     
                     
                        keistis patirtimi ir gerosios patirties pavyzdžiais organizuojant suderintus atsakomuosius veiksmus į maisto tiekimo ir aprūpinimo maistu krizes, be kita ko, užtikrinant ankstyvą grėsmių, krizių raidos, pokrizinio vertinimo ir įgytos patirties stebėseną ir ataskaitų teikimą;
                     
                  
                        (c)
                     
                     
                        aptarti Komisijos pakviestų valstybių narių ir ES nepriklausančių šalių nenumatytų atvejų planus;
                     
                  
                        (d)
                     
                     
                        padėti Komisijai rengti politikos iniciatyvas, susijusias su Sąjungos pasirengimu maisto tiekimo ir aprūpinimo maistu krizėms ir reagavimu į jas, Komisijai konsultuojant dėl tokių politikos iniciatyvų;
                     
                  
                        (e)
                     
                     
                        kiekvienu konkrečiu atveju parengti rekomendacijas, susijusias su Sąjungos pasirengimu maisto tiekimo ir aprūpinimo maistu krizėms ir reagavimu į jas.
                     
                  Grupės užduotys nedaro poveikio Sprendimui Nr. 1313/2013/ES dėl Sąjungos civilinės saugos mechanizmo (5), visų pirma išimtinei Reagavimo į nelaimes koordinavimo centro atsakomybei už visų pagalbos prašymų koordinavimą aktyvuojant Sąjungos civilinės saugos mechanizmą, be kita ko, kilus maisto krizėms.
         
         
            3 straipsnis
            Konsultacijos
            Komisija gali konsultuotis su grupe bet kokiu klausimu, susijusiu su Sąjungos pasirengimu krizėms, keliančioms grėsmę aprūpinimui maistu, ir reagavimu į jas.
         
         
            4 straipsnis
            Nariai
            
               1.   Grupės nariai:
               
                           (a)
                        
                        
                           kiekvienos valstybės narės kompetentingos institucijos žemės ūkio, žvejybos, akvakultūros, sveikatos politikos ir maisto saugos srityse;
                        
                     
                           (b)
                        
                        
                           atrinktų ES nepriklausančių šalių, kurių maisto tiekimo grandinė yra tvirtai integruota į Sąjungos maisto sistemą, kompetentingos institucijos žemės ūkio, žvejybos, akvakultūros, sveikatos politikos ir maisto saugos srityse;
                        
                     
                           (c)
                        
                        
                           iki 30 suinteresuotųjų subjektų organizacijų, paskirtų po 6 straipsnyje nurodytos atrankos procedūros ir veikiančių žemės ūkio, žvejybos, akvakultūros, sveikatos politikos ir maisto saugos srityse arba visose srityse, susijusiose su gerai veikiančia maisto tiekimo grandine, įskaitant maisto pristatymą vartotojams teikiant mažmenines arba maisto paslaugas, gamybos išteklių tiekimą ir gamybos veiksnių užtikrinimą, maisto gamybą, maisto perdirbimą ir maisto transportavimą.
                        
                     
            
               2.   Nariai paskiria vieną atstovą ir vieną pakaitinį narį ir atsako už tai, kad jų atstovas ir pakaitinis narys teiktų aukšto lygio ekspertines žinias 1 dalies c punkte nurodytose srityse.
            
            
               3.   Kaip narės atrinktos suinteresuotųjų subjektų organizacijos, kurios nebegali veiksmingai dalyvauti grupei svarstant klausimus ir kurios, 8 straipsnyje nurodytų Komisijos padalinių nuomone, nebeatitinka Sutarties dėl Europos Sąjungos veikimo 339 straipsnyje nustatytų reikalavimų, arba kurios atsistatydino, nebekviečiamos dalyvauti grupės posėdžiuose jų kadencijos metu ir likusiam kadencijos laikotarpiui gali būti pakeistos kitais nariais.
            
         
         
            5 straipsnis
            Informaciniai punktai
            Kiekvienoje 4 straipsnio 1 dalies a ir b punktuose nurodytoje valstybėje narėje arba ES nepriklausančioje šalyje viena kompetentinga institucija veikia kaip vienas bendras informacinis punktas klausimams, susijusiems su 2 straipsnyje nurodytomis užduotimis, spręsti. Valstybės narės ir ES nepriklausančios šalys Komisijai praneša apie visus kompetentingos institucijos, veikiančios kaip informacinis punktas, pasikeitimus. Komisija skelbia ir reguliariai atnaujina informacinių punktų sąrašą specialioje interneto svetainėje.
         
         
            6 straipsnis
            Atrankos procesas
            
               1.   Suinteresuotųjų subjektų organizacijos atrenkamos Komisijos ekspertų grupių ir kitų panašių subjektų registre (toliau – Ekspertų grupių registras) paskelbus viešą kvietimą teikti paraiškas. Be to, kvietimas teikti paraiškas gali būti skelbiamas kitomis priemonėmis, įskaitant specialias interneto svetaines.
               Kvietime teikti paraiškas aiškiai nurodomi atrankos kriterijai, tarp jų – reikiamos ekspertinės žinios ir su vykdytina veikla susiję atstovautini interesai. Trumpiausias paraiškų teikimo terminas – keturios savaitės.
            
            
               2.   Kad galėtų būti paskirtos suinteresuotųjų subjektų organizacijomis, organizacijos turi užsiregistruoti Skaidrumo registre.
            
            
               3.   Valstybių narių ir ES nepriklausančių šalių institucijas tiesioginiu kvietimu skiria Žemės ūkio ir kaimo plėtros generalinio direktorato (AGRI generalinio direktorato) generalinis direktorius, prieš tai susitaręs su Jūrų reikalų ir žuvininkystės generaliniu direktoratu (MARE generaliniu direktoratu) ir Sveikatos ir maisto saugos generaliniu direktoratu (SANTE generaliniu direktoratu).
            
            
               4.   Suinteresuotųjų subjektų organizacijas skiria AGRI generalinio direktorato generalinis direktorius, prieš tai susitaręs su MARE generaliniu direktoratu ir SANTE generaliniu direktoratu, iš pareiškėjų, turinčių aukšto lygio ekspertinių žinių 4 straipsnio 1 dalies c punkte nurodytose srityse ir atsiliepusių į viešą kvietimą teikti paraiškas.
            
            
               5.   Suinteresuotųjų subjektų organizacijos skiriamos penkerių metų kadencijai. Jų kadencija gali būti pratęsta. Jos eina pareigas iki savo kadencijos pabaigos arba tol, kol į jų vietą paskiriamos kitos organizacijos, atsižvelgiant į tai, kuri data ankstesnė.
            
         
         
            7 straipsnis
            Pirmininkas
            Grupei pirmininkauja Komisijos atstovas.
         
         
            8 straipsnis
            Veikla
            
               1.   Grupė veikia atsakingų Komisijos padalinių (AGRI, MARE ir SANTE generalinių direktoratų) prašymu, laikydamasi horizontaliųjų taisyklių.
            
            
               2.   Grupė posėdžiauja bent kartą per metus. Skubos atveju Komisija gali bet kuriuo metu ją sušaukti be išankstinio įspėjimo.
            
            
               3.   Atsižvelgiant į aplinkybes, grupės posėdžiai rengiami Komisijos patalpose arba virtualiai.
            
            
               4.   Sekretoriato paslaugas teikia AGRI, MARE ir SANTE generaliniai direktoratai. Grupės ir jos pogrupių posėdžiuose gali dalyvauti kitų Komisijos padalinių pareigūnai, suinteresuoti grupės veikla.
            
            
               5.   AGRI, MARE ir SANTE generaliniams direktoratams pritarus, grupė gali paprasta narių balsų dauguma nuspręsti svarstymus rengti viešai.
            
            
               6.   Diskusijų dėl kiekvieno darbotvarkės punkto ir grupės pateiktų nuomonių, rekomendacijų ar ataskaitų protokolai turi būti prasmingi ir išsamūs. Protokolo projektą rengia sekretoriatas, už jį atsakingas pirmininkas.
            
            
               7.   Jei įmanoma, grupė priima nuomones, rekomendacijas arba ataskaitas bendru sutarimu. Balsuojant sprendimai priimami paprasta grupės narių balsų dauguma. Nariai, kurie balsavo prieš arba susilaikė, turi teisę prie nuomonių, rekomendacijų ar ataskaitų pridėti dokumentą, kuriame apibendrinami jų pozicijos motyvai.
            
         
         
            9 straipsnis
            Pogrupiai
            
               1.   AGRI, MARE ir SANTE generaliniai direktoratai gali steigti pogrupius konkretiems klausimams nagrinėti pagal jų apibrėžtus įgaliojimus. Pogrupiai veikia laikydamiesi horizontaliųjų taisyklių ir yra atskaitingi grupei. Įvykdę pavestas užduotis, jie panaikinami.
            
            
               2.   Pogrupių nariai, kurie nėra grupės nariai, atrenkami paskelbus viešą kvietimą teikti paraiškas, laikantis 6 straipsnio ir horizontaliųjų taisyklių.
            
            
               3.   Pogrupis, kurį sudaro valstybių narių atstovai, atsako už valstybių narių ir Komisijos keitimąsi informacija, ypač konfidencialia informacija.
            
         
         
            10 straipsnis
            Kviestiniai ekspertai
            AGRI, MARE ir SANTE generaliniai direktoratai gali kviesti konkrečių su darbotvarkės punktais susijusių sričių ekspertus ad hoc dalyvauti grupės ar pogrupių veikloje.
         
         
            11 straipsnis
            Stebėtojai
            
               1.   Asmenims, organizacijoms, įskaitant suinteresuotųjų subjektų organizacijas, ir viešojo sektoriaus subjektams, kurie nėra valstybių narių kompetentingos institucijos, tiesioginiu kvietimu pagal horizontaliąsias taisykles gali būti suteikiamas stebėtojo statusas.
            
            
               2.   Stebėtojomis paskirtos organizacijos ir viešojo sektoriaus subjektai skiria savo atstovus ir pakaitinius narius.
            
            
               3.   Pirmininkas gali leisti stebėtojams ir jų atstovams dalyvauti grupės ir jos pogrupių diskusijose ir teikti ekspertinių žinių. Tačiau jiems nesuteikiama balsavimo teisė ir jie nedalyvauja formuluojant grupės ir jos pogrupių nuomones, rekomendacijas ar ataskaitas.
            
         
         
            12 straipsnis
            Darbo tvarkos taisyklės
            Atsižvelgdama į AGRI, MARE ir SANTE generalinių direktoratų pasiūlymą ir gavusi jo sutikimą, grupė, remdamasi standartinėmis ekspertų grupių darbo tvarkos taisyklėmis (6) ir laikydamasi horizontaliųjų taisyklių, paprasta narių balsų dauguma priima darbo tvarkos taisykles. Pogrupiai veikia laikydamiesi grupės darbo tvarkos taisyklių.
         
         
            13 straipsnis
            Profesinė paslaptis ir įslaptintos informacijos tvarkymas
            Grupės nariai ir jų atstovai, kviestiniai ekspertai, taip pat stebėtojai ir jų atstovai turi laikytis įpareigojimo saugoti profesinę paslaptį, kuris pagal Sutartis ir jų įgyvendinimo taisykles taikomas visiems institucijų nariams ir jų darbuotojams, taip pat Komisijos sprendimuose (ES, Euratomas) 2015/443 (7) ir 2015/444 (8) nustatytų Komisijos saugumo taisyklių, susijusių su Sąjungos įslaptintos informacijos apsauga. Jei jie šių įpareigojimų nevykdo, Komisija gali imtis visų tinkamų priemonių.
         
         
            14 straipsnis
            Skaidrumas
            
               1.   Grupė ir jos pogrupiai užregistruojami Ekspertų grupių registre.
            
            
               2.   Ekspertų grupių registre atsižvelgiant į horizontaliąsias taisykles skelbiami šie duomenys apie grupių ir pogrupių sudėtį:
               
                           (a)
                        
                        
                           valstybių narių kompetentingų institucijų pavadinimai;
                        
                     
                           (b)
                        
                        
                           trečiųjų šalių kompetentingų institucijų pavadinimai;
                        
                     
                           (c)
                        
                        
                           suinteresuotųjų subjektų organizacijų pavadinimai; atskleidžiami atstovaujami interesai;
                        
                     
                           (d)
                        
                        
                           stebėtojų pavadinimai (vardai ir pavardės).
                        
                     
            
               3.   Visi susiję dokumentai, įskaitant darbotvarkes, protokolus ir dalyvių pareiškimus, skelbiami Ekspertų grupių registre. Visų pirma darbotvarkė ir kiti susiję aiškinamieji dokumentai skelbiami iš anksto, likus pakankamai laiko iki posėdžio, o po jo laiku paskelbiamas protokolas. Dokumentų skelbimo išimtys galimos tik tais atvejais, jeigu paviešinus dokumentą būtų pakenkta viešajam arba privačiajam interesui, kaip apibrėžta Europos Parlamento ir Tarybos reglamento (EB) Nr. 1049/2001 (9) 4 straipsnyje.
            
         
         
            15 straipsnis
            Su posėdžiais susijusios išlaidos
            
               1.   Asmenims, dalyvaujantiems grupės ir jos pogrupių veikloje, už jų teikiamas paslaugas neatlyginama.
            
            
               2.   Asmenų, dalyvaujančių grupės ir jos pogrupių veikloje, patirtas kelionės ir pragyvenimo išlaidas atlygina Komisija. Išlaidos atlyginamos vadovaujantis galiojančiomis Komisijos nuostatomis ir neviršijant pagal metinę išteklių paskirstymo procedūrą Komisijos padaliniams skirtų asignavimų.
            
         
         
            16 straipsnis
            Taikymas
            Šis sprendimas taikomas penkerius metus nuo jo priėmimo dienos.
         
         
            Priimta Briuselyje 2021 m. lapkričio 12 d.
            
               
                  Komisijos vardu
               
               Janusz WOJCIECHOWSKI
               
                  Komisijos narys
               
            
         
         
            (1)  COM(2020) 381 final.
         
            (2)  2016 m. gegužės 30 d. Komisijos sprendimas C(2016) 3301 final, kuriuo nustatomos Komisijos ekspertų grupių kūrimo ir veiklos horizontaliosios taisyklės.
         
            (3)  Komisijos komunikatas „Sutarties dėl Europos Sąjungos veikimo 101 straipsnio taikymo horizontaliesiems bendradarbiavimo susitarimams gairės“ (OL C 11, 2011 1 14, p. 1).
         
            (4)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).
         
            (5)  2013 m. gruodžio 17 d. Europos Parlamento ir Tarybos sprendimas Nr. 1313/2013/ES dėl Sąjungos civilinės saugos mechanizmo (OL L 347, 2013 12 20, p. 924).
         
            (6)  Sprendimo C(2016) 3301 III priedas.
         
            (7)  2015 m. kovo 13 d. Komisijos sprendimas (ES, Euratomas) 2015/443 dėl saugumo Komisijoje (OL L 72, 2015 3 17, p. 41).
         
            (8)  2015 m. kovo 13 d. Komisijos sprendimas (ES, Euratomas) 2015/444 dėl ES įslaptintos informacijos apsaugai užtikrinti skirtų saugumo taisyklių (OL L 72, 2015 3 17, p. 53).
         
            (9)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001 5 31, p. 43). Šiomis išimtimis siekiama užtikrinti, kad nebūtų pakenkta visuomenės saugumui, kariniams reikalams, tarptautiniams santykiams, finansinei, pinigų arba ekonominei politikai, asmens privatumui ir neliečiamumui, komerciniams interesams, teismo procesui ir teisinei pagalbai, patikrinimams / tyrimams / auditams ir institucijų sprendimų priėmimo procesui.